IFEC เบี้ยวหนี้ “ตั๋วบี/อี” ซ้ำอีกงวด จับตา “ทวิช” แถลงข่าวเตรียมเลือกข้างหรือไม่!
IFEC เบี้ยวหนี้ "ตั๋วบี/อี" ซ้ำอีกงวด จับตา "ทวิช" แถลงข่าวเตรียมเลือกข้างหรือไม่!
19 ม.ค. 2560

IFEC เบี้ยวหนี้ “ตั๋วบี/อี” “บลจ.โซลาริส” มูลค่า 100 ล้านบาท ซ้ำอีกงวด จับตา “ทวิช” แถลงข่าวเตรียมเลือกข้างหรือไม่!
ผู้สื่อข่าวรายงานว่า ในวันนี้ (19 ม.ค.) บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ได้ผิดนัดชำระหนี้ค่าตั๋ว บี/อี (B/E) มูลค่า 100 ล้านบาท ให้กับ บริษัทหลักทรัพย์จัดการกองทุน โซลาริส จำกัด ซึ่งครบกำหนดการชำระหนี้ในวันนี้อีกครั้ง หลังจากเมื่อวันที่ 11 ม.ค.60 บริษัทได้ผิดนัดชำระหนี้ค่าตั๋ว บี/อี (B/E) มูลค่า 200 ล้านบาท
 
ขณะที่ นายทวิช เตชะนาวากุล เจ้าของนิคมอุตสาหกรรมไฮเทคในฐานะผู้ถือหุ้นใหญ่ของ IFEC เตรียมจัดแถลงข่าวเปิดตัวกรรมการชุดใหม่ในวันพรุ่งนี้ (20 ม.ค.) พร้อมเสนอแผนขับเคลื่อนธุรกิจฟื้นความเชื่อมั่นเจ้าหนี้และผู้ถือหุ้น โดยจะส่งมืออาชีพขึ้นนั่งกรรมการบริษัท พร้อมกันนี้ต้องการชักชวนให้ผู้ถือหุ้นรายย่อยทุกคนมาร่วมแสดงพลัง เพื่อนำไปสู่การเปลี่ยนแปลงครั้งสำคัญในวันประชุมวิสามัญผู้ถือหุ้น 25 ม.ค.60 นี้
 
ทั้งนี้เป็นที่น่าจับตามองว่า นายทวิช เตชะนาวากุล จะเลือกอยู่ฝั่ง นายสิทธิชัย พรทรัพย์อนันต์ (เสี่ยอ๋า) หรือ นายวิชัย ถาวรวัฒนยงค์ (หมอวิชัย) หรือว่า นายทวิช จะขึ้นมานำทีมบริหาร IFEC ด้วยตัวเอง
อนึ่ง นายทวิช เตชะนาวากุล เป็นผู้ถือหุ้นรายใหญ่อันดับ 1 ของ IFEC ถือหุ้นอยู่ทั้งหมด 202,616,800 หุ้น หรือ 10.21% ส่วนนางกนกวรรณ พรทรัพย์อนันต์ ภรรยาของนายสิทธิชัย พรทรัพย์อนันต์ เป็นผู้ถือหุ้นรายใหญ่อันดับ 2 ของ IFEC ถือหุ้นอยู่ทั้งหมด 60,000,000 หุ้น หรือ 3.02% ด้านนายวิชัย ถาวรวัฒนยงค์ เป็นผู้ถือหุ้นรายใหญ่อันดับ 4 ของ IFEC ถือหุ้นอยู่ทั้งหมด 57,881,638 หุ้น หรือ 2.92%